Imtella' Settembru 3, 2021 Il-grupp leġġendarju Abba se joħroġ album wara erbgħin sena. L-erba' artisti, li nfirdu fl-1982, taw sorpriża kbira lill-ammiraturi tagħhom meta ħabbru li f'Novembru se joħorġu b'album ġdid bl-isem ta' Voyage, fejn b'kollox se joffru għaxar kanzunetti. Il-kanzunetti ġodda ta' dan l-album se jindaqqu waqt kunċert virtwali li jiftaħ mis-sena d-dieħla f'arena mibnija apposta f'Londra. Il-grupp Żvediż ABBA ngħaqad fil-bidu tas-snin sebgħin minn Agnetha u Bjorn, u Benny u Anni-Fird, li dak iż-żmien kienu koppji. Flimkien huma biegħu iktar minn 385 miljun album u kienu għal ħafna żmien fil-quċċata tac-charts f'ħafna pajjiżi madwar id-dinja. L-iktar diski popolari tagħhom jinkludu 'Waterloo', 'The Winner Takes It All' u 'Take A Chance On Me'. L-aħħar album tagħhom ħareġ fl-1981, u kien jinkludi diski ispirati mis-sogħba tad-divorzju tal-koppji, bil-grupp jinfired sena wara.